राकस ताल

राकस ताल भा राक्षस ताल हिमालय-पार क्षेत्र में, चीन के अधिकार वाला तिब्बत खुदशासित इलाका में एगो झील बा। ई झील परसिद्ध मानसरोवर के ठीक बाएँ (पच्छिम) ओर कुछे दूरी पर बा आ कैलाश परबत के दक्खिन में बा। कुछ जगह एह झील के सतलज नदी के उदगम बतावल जाला, हालाँकि, वर्तमान में ई एगो अइसन झील के रूप में बा जेकर पानी कहीं बहरें ना बहे ला आ ई खारा पानी के झील बन चुकल बा। सतलज नदी एकरे उत्तरी-पच्छिमी माथ से कुछ आगे से निकले ले। हँऽ ई जरूर होला कि कबो मानसरोवर में पानी बेसी हो जाला तब ओभरफ्लो वाला पानी राकस ताल में आवे ला; एह दसा में इनहन के बिचा में बहे वाली नदी के गंगा छू हवे हालाँकि जब मानसरोवर में पानी कम रहे ला ई नदी गायब रहे ले।

वास्तव में देखल जाय तब मानसरोवर आ राकस ताल एक तरह से जोड़ुआ झील हईं आ इनहन के के आसपास के कुछ दूरी के इलाका से कई गो बड़हन नदी सभ के उदगम होला जेह में सिंधु, सतलज, घाघरा आ ब्रह्मपुत्र नियर बिसाल नदी बाड़ी स।

इहो देखल जाय
 मानसरोवर

संदर्भ

श्रेणी:एशिया के झील
श्रेणी:तिब्बत